A4-0072/99

Päätöslauselma komission seurantaraportista, joka koskee tiedonantoa: Naisten ja miesten yhtäläisten mahdollisuuksien sisällyttäminen yhteisön politiikkaan ja toimintaan kaikilla aloilla (KOM(98)0122 - C4-0234/98)

Euroopan parlamentti, joka

- ottaa huomioon komission seurantaraportin (KOM(98)0122 - C4-0234/98),

- ottaa huomioon Carsin ja muiden päätöslauselmaesityksen naisten ja miesten yhtäläisten mahdollisuuksien sisällyttämisestä toimintaan kaikilla aloilla Euroopan parlamentissa (B4-0699/98),

- ottaa huomioon Beijingissä 15. syyskuuta 1995 pidetyssä neljännessä naisten maailmankonferenssissa hyväksytyn julistuksen ja toimintaohjelman,

- ottaa huomioon 16. syyskuuta 1997 antamansa päätöslauselman komission tiedonannosta naisten ja miesten yhtäläisten mahdollisuuksien sisällyttämisestä yhteisön politiikkaan ja toimintaan kaikilla aloilla ((EYVL C 304, 6.10.1997, s. 50.)),

- ottaa huomioon Luxemburgin (20. ja 21. marraskuuta 1997), Cardiffin (14. ja 15. kesäkuuta 1998) ja Wienin (11. ja 12. joulukuuta 1998) Eurooppa-neuvostojen päätelmät sekä jäsenvaltioiden työllisyyspolitiikan suuntaviivat vuodeksi 1999,

- ottaa huomioon komission vuosikertomuksen 1997 naisten ja miesten yhtäläisistä mahdollisuuksista Euroopan unionissa (KOM(98)0302),

- ottaa huomioon komission väliraportin Euroopan parlamentille, neuvostolle, talous- ja sosiaalikomitealle ja alueiden komitealle naisten ja miesten tasa-arvoisia mahdollisuuksia koskevan yhteisön keskipitkän aikavälin toimintaohjelman (1996 - 2000) täytäntöönpanosta (KOM(98)0770),

- ottaa huomioon naisten oikeuksien valiokunnan mietinnön (A4-0072/99),

A. ottaa huomioon, että Amsterdamin sopimus tarjoaa vahvemman oikeusperustan naisten ja miesten tasa-arvoa edistävälle yhteisön toiminnalle tekemällä tasa-arvosta yhteisön tehtävän, periaatteen ja tavoitteen sellaisina kuin ne on määritelty EY:n perustamissopimuksen 2 ja 3 artiklassa,

B. ottaa huomioon, että Beijingin toimintaohjelmassa hyväksyttiin sukupuolten tasa-arvoa koskevien kysymysten sisällyttämiseen yleispolitiikkaan perustuva nk. mainstreaming-strategia, ja hallituksia sekä muita toimijoita kehotettiin edistämään aktiivista ja näkyvää toimintalinjaa, jolla pyritään sukupuolten tasa-arvokysymysten sisällyttämiseen kaikkeen politiikkaan ja kaikkiin ohjelmiin,

C. ottaa huomioon, että komissio on aloittanut tällaisen mainstreaming-politiikan tarkoituksena yhdistää yhtäläisiä mahdollisuuksia koskeva näkökulma yhteisön koko politiikkaan ja toimintaan siten kuin sen helmikuussa 1996 antamassa tiedonannossa on hahmoteltu,

D. ottaa huomioon, että naisten ja miesten yhtäläisten mahdollisuuksien tavoite on sisällytetty eurooppalaiseen työllisyysstrategiaan, josta sovittiin Luxemburgin Eurooppa-neuvoston kokouksessa marraskuussa 1997 ja jota arvioitiin ensimmäistä kertaa Cardiffin huippukokouksessa kesäkuussa 1998,

E. ottaa huomioon, että Wienin Eurooppa-neuvoston kokouksessa vahvistettiin mainstreaming-periaate työllisyyspolitiikassa pyytämällä jäsenvaltioita kansallisissa toimintasuunnitelmissaan ryhtymään konkreettisiin toimiin naisten ja miesten yhtäläisten mahdollisuuksien edistämisessä, erityisesti käyttämällä vertailuanalyysia ja sisällyttämällä siihen sukupuolten välisen tasa-arvon periaate,

F. ottaa huomioon, että sukupuolinäkökohdan sisällyttäminen kaikkeen politiikkaan on osa kaksiosaista lähestymistapaa, jolla pyritään naisten ja miesten välisen tasa-arvon saavuttamiseen sisällyttämällä yhtäläiset mahdollisuudet kaikkeen politiikkaan ja toimintaan sekä toteuttamalla naisia suosivia positiivisia erityistoimia;

1. Kehottaa Euroopan unionin kaikkia toimielimiä ja yksiköitä tehostamaan ja konkretisoimaan työtään, jota ne toimivat Beijingin julistuksen ja toimintaohjelman mukaisesti sukupuolinäkökohdan sisällyttämiseksi kaikkeen politiikkaan sopusoinnussa Amsterdamin sopimukseen sisältyvän naisten ja miesten välisen tasa-arvon edistämistä koskevan sitoumuksen kanssa;

2. Panee merkille komission ensimmäisen mainstreaming-periaatteen toteuttamista koskevan seurantaraportin ja suhtautuu myönteisesti niihin pieniin edistysaskeliin, joita on tähän mennessä otettu niin metodologian kuin politiikan suhteen;

3. Pahoittelee kuitenkin sitä, että tähän mennessä toteutetut toimenpiteet eivät ole vaikuttaneet yhteisön tavanomaiseen toimintalinjaan erityisen paljon lukuun ottamatta niitä politiikan alueita, joilla on pitemmät perinteet ja asiantuntemusta naisten ja miesten yhtäläisten mahdollisuuksien edistämisessä;

4. Huomauttaa, ottaen huomioon vielä olemassa olevat esteet ja puutteet, jotka on pantu merkille komission seurantaraportissa, että on tärkeää säilyttää naisten ja miesten välisten yhtäläisten mahdollisuuksien puitteisiin kuuluvat erityisohjelmat ja hankkeet unionissa ainakin nykyisellä tasollaan tai tulevaisuudessa jopa korkeammalla tasolla riippuen siitä, millaisia vaikutuksia mainstreaming-periaatteen toteuttamisella on;

Metodologinen lähestymistapa

5. Panee merkille, että sukupuolinäkökohdan sisällyttäminen kaikkeen politiikkaan edellyttää kokonaisvaltaista lähestymistapaa politiikan laatimiseen ja kaikkien poliittisten toimijoiden ryhtymistä toimiin ja että tähän sisältyy poliittisten prosessien uudelleenjärjestely, seuranta ja arviointi sukupuolten välisen tasa-arvon näkökulmasta sekä tiiviimpi yhteistyö ja toimien yhteensovittaminen politiikan eri sektorien välillä sekä niiden ja uusien poliittisten toimijoiden, mukaan luettuna kansalaisjärjestöt, välillä;

6. Kehottaa komissiota tekemään aloitteen selkeästi määriteltyjen tavoitteiden ja vastuumekanismien aikaansaamiseksi niin EU:n sisällä kuin sen ulkopuolellakin; kehottaa komissiota tarkastelemaan uudelleen sääntöjä ja käytäntöjä tavoitteenaan edistää yhtäläisiä mahdollisuuksia;

7. Panee merkille komission mainitsemat esteet edistymiselle ja katsoo, että päätöksenteossa vallitsevan tasa-arvoasioiden puutteellisen tiedostamisen korjaamiseksi on ryhdyttävä toimenpiteisiin ja tätä on pidettävä ensisijaisen tärkeänä tehtävänä;

8. Kehottaa komissiota hakeutumaan aktiivisesti yhteistyöhön tämän alan niin kansallisen kuin kansainvälisenkin tason asiantuntijoiden sekä kansalaisjärjestöjen kanssa;

9. Kehottaa komissiota parantamaan tasa-arvokysymysten kaikkeen politiikkaan sisällyttämisen metodologisia puitteita erityisesti kehittämällä arviointimenetelmän yhteisön koko politiikan ja kaikkien sen toimien molempiin sukupuoliin kohdistuvien vaikutusten tunnistamiseksi ja ottamalla sukupuolinäkökulma mukaan kaikkiin tuleviin lainsäädäntöehdotuksiin;

Toiminnan painopistealueet

i) Sukupuolikysymyksiin liittyvät tiedot ja tilastot

10. Korostaa, että tasa-arvopolitiikan tehokas toteuttaminen edellyttää tilastojen olemassaoloa kaikilla sen soveltamisen tasoilla ja kehottaa komissiota vaatimaan aina sukupuolen mukaan eriytettyjä tilastotietoja;

11. Odottaa komission kehittävän tasa-arvokysymyksiin liittyvien tavoitteiden ja tulosten muotoilulle, toteuttamiselle ja arvioinnille joukon indikaattoreita ja kriteereitä sekä vertailuanalyysin;

12. Kehottaa komissiota harkitsemaan, olisiko mahdollista kehittää sukupuolten tasa-arvoa koskeva edistymistä kuvaava indeksi, joka perustuu joukolle selviä indikaattoreita ja vertailukelpoisille tiedoille (kuten ne, joita on jo käytetty Yhdistyneiden kansakuntien vuotuisessa kehitysraportissa);

ii) Naiset päätöksenteossa

13. Kehottaa komissiota pitämään ensisijaisen tärkeänä kaikkien neuvonanto- ja päätöksentekorakenteidensa uudelleentarkastelua pitäen silmällä tasa-arvoisen sukupuolijakauman saavuttamista ja kannustamaan jäsenvaltioita panemaan täysimääräisesti täytäntöön neuvoston 2. joulukuuta 1996 antama suositus naisten ja miesten tasapuolisesta osallistumisesta päätöksentekoon ((EYVL L 319, 10.12.1996, s. 11.)) ja nimittämään yhtä suuren määrän nais- ja miesehdokkaita komissiota avustaviin komiteoihin ja työryhmiin;

14. Kehottaa komissiota toteuttamaan strategiaansa, jonka tavoitteena on sukupuolten välisen tasapainon saavuttaminen komission henkilöstössä, sekä tehostamaan tämän strategian parissa tekemäänsä työtä ja erityisesti lisäämään naisten lukumäärää johto- ja päätöksentekotehtävissä;

iii) Tuloerot ja työ

15. Kehottaa komissiota tutkimaan olosuhteet ja syyt siihen, että naisille ryhmänä maksetaan lähes poikkeuksetta huonompaa palkkaa kuin miehille, ja ryhtymään työmarkkinaosapuolten kanssa keskusteluihin sukupuoleen liittyvien palkkarakenteen erojen tutkimiseksi yksityiskohtaisemmin sekä toimenpiteiden toteuttamiseksi tässä asiassa;

16. Kehottaa komissiota keskittymään työssään edellä mainittuihin painopistealueisiin tulevana vuonna ja tiedottamaan saavutetuista tuloksista parlamentille seuraavassa seurantaraportissa;

17. Kehottaa neuvostoa ja vastaavasti jäsenvaltioita tutkimaan yhteisön ja eri jäsenvaltioiden voimassa olevia lainsäädäntöjä niiden saattamiseksi ajan tasalle sisällyttämällä niihin sukupuolten tasa-arvon periaatteen;

18. Kehottaa neuvostoa ja vastaavasti jäsenvaltioita varmistamaan, että sukupuolten tasa-arvon sisällyttämistä koskevaa periaatetta noudatetaan paikallisella, alueiden välisellä/alueellisella, kansallisella ja yhteisön tasolla sekä neuvoston institutionaalisissa puitteissa;

Tasa-arvoa koskeva mainstreaming-periaate EU:n toimielimissä

19. Katsoo, että naisten oikeuksien valiokunnan poliittiset vastuut, jotka sillä on kannettavanaan omana erillisenä valiokuntanaan parlamentissa, ovat uudelleenmäärittelyn tarpeessa ja niitä on vahvistettava uusien miesten ja naisten välistä tasa-arvoa koskevien, Amsterdamin sopimukseen sisällytettyjen säännösten mukaisesti;

20. Kehottaa parlamentin poliittisia ryhmiä nimeämään sekä oman ryhmänsä keskuudessa että jokaisessa valiokunnassa jäsenet, jotka vastaavat siitä, että mainstreaming-periaate otetaan huomioon niiden kaikessa toiminnassa;

21. Pyytää perustamaan toimielinten, ensisijaisesti parlamentin ja komission, välisen työryhmän, joka muodostaa koordinointielimen naisten ja miesten välistä tasa-arvoa koskevan tavoitteen edistämiselle kaikilla toimielinten toiminta-aloilla käyttäen kaikkia tasa-arvon edistämisen mekanismeja, siis positiivisia toimia, mainstreaming-periaatetta jne.;

22. Kehottaa EU:n toimielimiä laatimaan tasa-arvosuunnitelmat toimintaansa varten ja sen puitteissa;

23. Pyytää komissiota ryhtymään kaikkiin tarpeellisiksi katsomiinsa toimenpiteisiin voidakseen esittää joka toinen vuosi parlamentille selonteon siitä, miten mainstreaming-periaatteen soveltamisessa on edistytty;

24. Kehottaa puhemiestään välittämään tämän päätöslauselman neuvostolle, komissiolle, muille EU:n toimielimille ja yksiköille sekä jäsenvaltioiden hallituksille ja parlamenteille.